
Tehnološka avtocesta: konsenz za inovativno Slovenijo
1. Tehnološka avtocesta

Inženirska akademija Slovenije je že leta 2008 izdelala analizo razvoja visokega šolstva v zadnjih letih in v letu 2009 na javnem posvetu o položaju in vlogi inženirjev v Sloveniji predstavila predloge ukrepov za naslednje srednjeročno obdobje. V letošnjem letu je IAS pripravila uradna stališča o realnih možnostih tehnološkega razvoja v Sloveniji, o katerih je tekla razprava na javnem posvetu »Inovativna Slovenija: brez inženirjev?«. Na posvetu je bilo poudarjeno, da tehnološki razvoj ne sme biti nekaj obrobnega, temveč mora Slovenija temu dati velik pomen. Potreben je bistven premik, neke vrste nacionalni konsenz, da bomo svojo prihodnost zgradili na kulturi inovativnosti in ustvarjanju novega. Po zgledu nacionalnega konsenza za izgradnjo avtocest pred 30 leti, je IAS predlagala nov vse slovenski projekt z nazivom »Tehnološka avtocesta«. Svoj predlog je nato IAS nadgradila še z dokumentom Tehnološka avtocesta: zgodba o dogovoru za izgradnjo ceste od znanja do razvoja preko novih dolgoročnih nacionalnih programov za znanost in razvoj ter visoko šolstvo.
Ministrstvo za visoko šolstvo, znanost in tehnologijo je v zadnjem obdobju dalo v javno razpravo dva  dokumenta s skupnim naslovom: Drzna Slovenija: družba znanja. Oba dokumenta, Raziskovalno in inovacijsko strategijo Slovenije 2011-2020 (RISS) in Nacionalni program za visoko šolstvo (NPVŠ) najlažje ovrednotimo tako, da stališča IAS točko po točki primerjamo s predlogi v teh dokumentih. 
2. Primerjava stališč IAS s predlogi ukrepov v RISS in NPVŠ 

a) Strateška usmeritev v inovativno Slovenijo

IAS: Vizija države naj postane ustvarjalna družba z inovativnimi izvozno usmerjenimi visoko-tehnološkimi podjetji, ki jih uvrsti med prvo tretjino držav Evropske unije. Znanstveni in visokošolski sektor naj bosta mednarodno konkurenčna in po kazalcih prav tako uvrščena v prvo tretjino držav EU. 
RISS: V gospodarskem razvoju se bo višja razvitost pokazala v višjetehnološki strukturi gospodarstva v državi ter višji dodani vrednosti kot posledici tehnoloških in tudi netehnoloških inovacij. 
IAS: V RRI doseči vlaganje vsaj 3 % BDP, od tega 1 % država in 2 % gospodarstvo; v NPVŠ vsaj 2 %, od tega 1,6 % država in 0,4 % drugi.
RISS: Vlaganje 3,6 % BDP v RR v letu 2020. Za raziskave in razvoj bo država leta 2012 namenjala 1% BDP, v letu 2020 pa 1,2% BDP. 
IAS: Brez uspešnega gospodarstva ne more biti več sredstev za družbene dejavnosti. Znanost in izobraževanje ne moreta biti sama sebi namen, njuna naloga je prispevati k skupnemu strateškemu cilju. 
RISS: Vzpostaviti sodoben raziskovalni in inovacijski sistem, ki bo omogočal višjo kakovost življenja za vse, z uporabo kritične refleksije družbe, učinkovitega reševanja družbenih izzivov in dviga dodane vrednosti na zaposlenega ter zagotavljanja več in kakovostnejših delovnih mest.  

IAS: Tehnološki razvoj postaviti na raven visoko pomembnega, ukrepe za doseganje in vzdrževanje tempa tehnološkega razvoja pa kot osrednji del vsakega nacionalnega strateškega dokumenta. Povezati aktivnosti vseh vladnih resorjev in ne samo Ministrstva za visoko šolstvo, znanost in tehnologijo.
RISS: Vzpostavitev učinkovitega enotnega sistema upravljanja raziskovalnega in inovacijskega sistema, ki bo vključeval vse deležnike. Prenova Krizne skupine ministrov v Ministrski svet za raziskave in inovacije.

IAS: Ne izgubljati časa z napovedovanjem novih smeri tehnološkega razvoja, temveč pozornost usmeriti v izgradnjo učinkovitega in spodbudnega okolja za inovativnost in komercializacijo znanja.  Za usmerjanje raziskav upoštevati predloge od spodaj navzgor, na primer preko tehnoloških platform.  Usmeritve preverjati najmanj vsako drugo leto.  

RISS: Namesto določitve področij specializacije od zgoraj navzdol bo razvoj področij specializacije vzpostavljen kot stalen in odprt od spodaj navzgor proces, ki vključuje vse ključne deležnike. Izbor in razvoj izbranih področij bosta vsako drugo leto podvržena domačim in tujim evalvacijam. 
b) Spodbuda raziskovalno razvojni aktivnosti v gospodarstvu z namenom premika podjetij na vrh reprodukcijske verige, v proizvodnjo končnih izdelkov z večjo dodano vrednostjo
IAS: Usmerjati podjetja iz proizvodnje cenovno kritičnih vmesnih proizvodov v obvladovanje tržnih niš za končne proizvode pod lastno blagovno znamko.

RISS: Spodbujanje vlaganj v razvojno-raziskovalno dejavnost v poslovnem sektorju. Spodbude za krepitev inovacijskih sposobnosti podjetij. Spodbude za razvoj in uvajanje novih produktov, storitev in trgov. Spodbujanje uporabe tehnik poslovne odličnosti za slovenska podjetja; razvoj menedžmenta človeških virov in znanja.  Celovit sistem finančne in strokovne podpore inovativnim podjetjem, predvsem skupini hitro rastočih podjetij. Podpora pri vključevanju in uveljavljanju v mednarodnih verigah vrednosti. Podpora vodilnim podjetjem na nišnih trgih. Inovativna javna naročila. 
IAS: Vzpostaviti ustrezno ravnotežje pri zaposlovanju in projektnem sodelovanju med raziskovalci v javni akademski sferi ter razvojnimi kadri v gospodarstvu. Povečati število inženirjev ter doktorjev tehniških in naravoslovnih znanosti v gospodarstvu. Ohraniti in posodobiti program mladih raziskovalcev v gospodarstvu.

RISS: Spodbujanje zaposlovanja raziskovalcev in razvojnega kadra v podjetjih. Davčne olajšave za izobraževanje kadrov iz poslovnega sektorja. 
NPVŠ:Visokošolski zavodi bodo oblikovali posvetovalne oblike za dialog z delodajalci in bivšimi diplomanti pri pripravi študijskih programov. V študijski proces VŠS vključevati kadri iz neakademskega sveta, zlasti gospodarstva. 
IAS: Povečati število izdanih mednarodnih patentov in zaščitenih blagovnih znamk. Preko svojih predstavnikov v organih EU doseči poenoteno zaščito intelektualne lastnine v EU in enotni evropski patent.  

RISS: Izgradnja učinkovitega sistema varstva intelektualne lastnine. Spodbujanje kulture patentiranja preko premišljene patentne politike in z razvijem zakonodaje na področju intelektualne lastnine. 
IAS: Združiti ustanove,  kot sta TIA in JAPTI  v enotno Tehnološko agencijo, ki z letno naraščajočimi sredstvi doseže nivo financiranja Agencije za raziskave in razvoj (ARRS). Pri državnih vlaganjih je potrebno zmanjšati administrativno obremenjenost s poročanjem in dati več poudarka vsebini in rezultatom dela. Razpisni roki, pogoji in sistemi poročanja naj postanejo preprosti in razumljivi ter naj se ne spreminjajo iz meseca v mesec.

RISS: /
IAS: Uveljaviti večje davčne olajšave za RRI.

RISS: Davčne olajšave za izobraževanje kadrov iz poslovnega sektorja. 
c) Krepitev izmenjave in prenosa znanja med akademsko sfero in gospodarstvom

IAS: S ciljem v večji meri pritegnitve visokega šolstva in raziskovalnih inštitutov v RRI aktivnosti gospodarstva naj se dopolni poslanstvo in vlogo univerz ter javnih raziskovalnih ustanov, in ustrezno spremenijo kriteriji vrednotenja prijav za raziskovalne projekte in programe ter napredovanje raziskovalcev in visokošolskih učiteljev. Od samostojnih JRO zahtevati, da vzpostavijo optimalna razmerja med naslednjimi vrstami raziskav:  a) bazičnimi raziskavami brez zahtevane povezave z gospodarstvom, b) usmerjenimi bazičnimi raziskavami, in c) aplikativnimi raziskavami.  

RISS: Diferenciacija poslanstva in vloge visokošolskega sektorja in inštitutov. Pri inštitutih močnejši poudarek na povezovanje z gospodarstvom.  Opredelitev prenosa znanja kot enega od ključnih strateških poslanstev JRO. 
NPVŠ: Izboljšati sodelovanje visokošolskih institucij z gospodarstvom in negospodarstvom. 
IAS: Vzpostaviti avtonomnost in istočasno odgovornost javnih raziskovalnih organizacij (JRO).

RISS: Avtonomnost javnih raziskovalnih organizacij , kar bo omogočilo njihov strateški razvoj, skladno z nacionalnimi prioritetami.  Uvedba stabilnega financiranja JRO, temelječega na evalvacijah JRO. 

IAS: Pri ocenjevanju in napredovanju raziskovalcev enakovredno obravnavati znanstvene in aplikativne rezultate. Ustrezno spremeniti kriterije vrednotenja prijav za raziskovalne projekte in programe ter napredovanje raziskovalcev in visokošolskih učiteljev

RISS: Neposredno upoštevano samo pri evalvaciji JRO.
IAS: Zahtevati ustrezno razmerje med bazičnimi in aplikativnimi raziskavami na nivoju raziskovalnih organizacij in ne raziskovalcev. Namesto neposrednega ocenjevanja posameznih raziskovalcev se močneje osredotočiti na ocenjevanje javnih raziskovalnih organizacij. Javne raziskovalne organizacije ocenjevati ne samo po znanstveni odličnosti ampak tudi po njihovi »inovativni« boniteti. 
RISS: Vzpostavitev evalvacijskega sistema JRO. Evalvacijski sistem bo temeljil na ovrednotenju rezultatov in učinkov v znanosti, kot sta število objav in citatov, in v gospodarstvu.

IAS: Doseči je potrebno večjo usklajenost področja raziskav z razvojnimi aktivnostmi podjetij ter uveljaviti konsistentno in dolgoročno stimuliranje sodelovanja raziskovalcev z gospodarstvom. Mehko usmerjanje dela bazičnih raziskav v usmerjene raziskave na področjih, ki so zanimiva za gospodarstvo. Področja, oziroma teme določati na podlagi opredelitev slovenskih tehnoloških platform.

RISS: Povečan obseg javnih sredstev za razvojno-raziskovalne projekte po meri gospodarstva. Povečati obseg sredstev na področjih specializacije, ki omogočajo izgradnjo domačih kompetenc in konkurenčne prednosti v znanosti in gospodarstvu. Shema mobilnosti med JRO in gospodarstvom. Shema za financiranje »najema« raziskovalcev v podjetjih. Načrtno spodbujanje povezovanja in pretoka med JRO in gospodarstvom preko tehnoloških platform in drugih mehanizmov. 
IAS: Za komisije in organe za ocenjevanje kvalitete projektov in javnih raziskovalnih organizacij naj se ne išče tujih »neodvisnih« raziskovalcev, ampak naj se  vanje v večji meri vključi tudi izkušene raziskovalce iz gospodarstva.

RISS: /
d) Vzpostavitev ustreznega okolja in finančne spodbude za nastajanje in rast novih visoko tehnoloških podjetij
IAS: Pospeševati rojevanje novih podjetij, ki nastajajo kot posledica osamosvajanja podjetnikov iz zaposlenih v gospodarstvu ter diplomantov oz. doktorantov na univerzah in inštitutih. 
RISS: Regulativa, ki JRO omogoča ustanavljanje odcepljenih podjetij. Ustvariti stimulativno okolje za komercializacijo znanja na JRO. Vzpostavitev celovite sheme finančnih in drugih spodbud za zagon in začetno delovanje podjetij. 
NPVŠ: Zagotoviti okvir za razvoj donatorstva in vlogo centrov za prenos tehnologij ter urediti področje ustanavljanja »spin-off« podjetij visokošolskih institucij. 
IAS: Večina pomoči novim podjetjem naj bo v obliki nepovratnih sredstev ali ugodnih posojil.  Rizični kapital ne vlagati neposredno v podjetja ampak v kapitalskem sodelovanju s privatnimi skladi tveganega kapitala. 

RISS: /
IAS: Proces nastajanja novih podjetij mora biti usklajen s podpiranjem RRI-aktivnosti v večjih slovenskih podjetjih, ki bodo tako kot v tujini osnovni prevzemniki in nadaljnji pospeševalci rešitev uspešnih novih podjetij. 

RISS: /
e) Na vseh nivojih izobraževanja večja teža odličnosti, inovativnosti in ustvarjalnosti
IAS:  Zgraditi razvejano izobraževanje, ki bo prilagojeno interesom in sposobnostim učencev, dijakov in študentov, ter bo posredovalo več znanja tistim, ki ga lahko obvladajo.

NPVŠ: /
IAS: Načrtno spodbujati usmerjanje v naravoslovno in tehniško izobraževanje, tudi s tehniškimi vsebinami v osnovnih in srednjih šolah. Predmetnike na srednjih, višjih in visokih šolah razširiti s tehniško-tehnološkimi vsebinami in osnovami tehnološkega managementa. Promocija inženirskega poklica. 

RISS: Celovita promocija ustvarjalnosti, inovativnosti in podjetništva za mlade. Promocija znanosti in podjetništva v izobraževanju. 

IAS: Nesorazmerje med raziskovalnimi kapacitetami na univerzah in inštitutih reševati tako, da jih povežemo in odpravimo stroge meje med univerzami in inštituti. 

RISS: Povezava univerz in inštitutov, ki sredstev za raziskave pretežno ne dobijo na trgu. 

NPVŠ: Visokošolske institucije se bodo povezovale med seboj, z raziskovalnimi inštituti, gospodarstvom in negospodarstvom. 
IAS: Univerze so po financiranju dejavnosti na repu Evropske unije (EU), zlasti problematični sta številsko razmerje med pedagogi in študenti ter delež sredstev za raziskovanje. Skladno s stališči EU je potrebno univerzam zagotoviti sredstva v višini najmanj 2 % bruto domačega proizvoda, povečati delež sredstev za znanstveno delo ter spodbujati odličnost. 

RISS: Povezava univerz in inštitutov, ki sredstev za raziskave pretežno ne dobijo na trgu.

NPVŠ:Do leta 2015 povečati na 1,6 % – vsaj 1,3 % BDP iz proračunskih sredstev in 0,3 % BDP iz drugih virov; do leta 2020 pa na 2,5 % – 2,0 % iz proračunskih sredstev in 0,5 % iz drugih virov. 
IAS: Univerze odpreti z javnimi razpisi odprtih delovnih mest profesorjev in odpraviti profesionalne asistente. 

NPVŠ: /
IAS: Predlagana je vseslovenska elitna tehniška in naravoslovna univerza s kadrovskimi in finančnimi viri, kot jih imajo elitne univerze v Evropi in Severni Ameriki. 

NPVŠ: /
IAS: Izobraževalni sistem mora spodbujati ustvarjalnost in inovativnost, ne le reproduciranja učnih snovi. Na vseh stopnjah šolanja in izobraževanja moramo razvijati inovativnost mladih z reševanjem problemov, raziskovanjem in tekmovanjem (tudi mednarodnim). V šole je treba uvesti več projektnega in ustvarjalnega dela na vseh področjih: naravoslovnem, tehniškem in družboslovnem. Nujno je večje medsebojno sodelovanje predavateljev družboslovnih, naravoslovnih in tehniških fakultet.

RISS: Celovita promocija ustvarjalnosti, inovativnosti in podjetništva za mlade.  

IAS: Povečati ugled tehniških poklicev. Uvesti je nujno dodatna družbena priznanja za strokovnjake, ki so zelo uspešni v tehnološkem razvoju in inovacijah.  Puhova nagrada naj postane enakovredna Zoissovi nagradi, IAS naj odločilno sodeluje pri podeljevanju Puhovih nagrad. 
RISS:  /
IAS: Inženirji so premalo zastopani v državnih organih (vladi, ministrstvih, agencijah) in njihovih telesih, ki zaradi tega niso sposobni kompetentno odločati o ključnih zadevah, ki danes vse bolj zahtevajo tudi široko tehniško-tehnološko razgledanost in znanje. 

RISS: /
3. RISS in NPVŠ predstavljata korak v pravi smeri 
Ko je Inženirska Akademija Slovenije (IAS) na zadnjem javnem posvetu zastavila vprašanje, ali je vizija Slovenije res postati država brez inženirjev, je pravzaprav odprla  razpravo o temeljnih družbenih vrednotah v Sloveniji. Slovenija mora namreč graditi svojo prihodnost na trdnih osnovah, ki omogočajo vzdržnostno rast na dolgi rok. Trd temelj pa je lahko samo ustvarjanje takšnega novega, ki realno prispeva h kvaliteti našega življenja. V IAS smo zato poudarili, da se je potrebno vrniti k idealu odgovornega in ustvarjalnega posameznika, ki svoje zadovoljstvo in družbeno priznanje išče v odličnosti svojega dela in ustvarjanju novega, ne pa v »inoviranju« vedno novih finančnih piramid in borznih balonov. 
Želena karierna pot: ustvarjanje nove vrednosti
Do neuravnoteženega vrednostnega sistema je prišlo tudi pri določanju odličnosti v raziskovalnem in izobraževalnem delu.  Merjenje raziskovalcev in profesorjev izključno preko števila objavljenih člankov in citatov je namreč privedlo do tega, da je postala v raziskovalnem in izobraževalnem sektorju osnovna vrednota in najbolj cenjena samo karierna pot znanstvenika. Popolnoma zanemarjena in razvrednotena pa je bila karierna pot, ki vodi preko ustvarjanja nečesa novega in gospodarsko uporabnega. Generacije študentov in raziskovalcev se učijo, da se bosta njihovo delo in uspešnost v življenju merila izključno po znanstveni odličnosti. Slovenija je tako izgubila drugi potrebni steber za  tehnološki razvoj. Inženirstvo, to je ustvarjanje nečesa novega in uporabnega na osnovi znanstvenih spoznanj in tehnoloških znanj mora ponovno dobiti ustrezno veljavo v družbi. Brez inovativnih inženirjev ne bo trajnostnega razvoja. 

V IAS zato RISS in NPVŠ ocenjujemo tudi z vidika, kako prispevata k uravnoteženju sistema vrednotenja raziskovalnih in izobraževalnih dosežkov. Ključna je sprememba vrednot. Ne v besedah, temveč v izvajanju.

Merjenje uspeha z vidika dobrega gospodarja
Na podlagi primerjave predlogov ukrepov v RISS s stališči IAS lahko ugotovimo, da predstavlja RISS korak v pravi smeri. RISS namreč postavlja izgradnjo celovitega inovacijskega sistema s konkurenčnim gospodarstvom z visoko dodano vrednostjo kot osnovni strateški cilj. Prav tako vodi k uravnoteževanju vrednotenja bazičnih in aplikativnih raziskav. Pri tem gre za povsem preprosto motivacijsko shemo: zdrava ekonomija uspeh meri tudi s prispevkom, ki ga ima posamezen raziskovalni dosežek za gospodarsko uspešnost podjetja ali države. Dokument RISS v veliki meri upošteva tudi druge smernice IAS: spodbujanje RR aktivnosti v gospodarstvu z namenom premika podjetij na vrh reprodukcijske verige, zaposlovanja inženirjev v gospodarstvu in spodbujanje nastajanja novih inovativnih podjetij.  

Tudi izhodišča NPVŠ ocenjujemo s stališča, kako bo program prispeval k uravnoteženju sistema vrednot na eni strani ter odpravljanju povprečnosti in egalitarnosti v izobraževanju na drugi strani. Za uspeh na globalnem trgu naše gospodarstvo potrebuje najbolj usposobljene in najbolj ustvarjalne strokovnjake na svetu.  Mednarodna konkurenčnost Slovenije prav tako temelji na gradnji razvejanega izobraževanja, ki je prilagojeno tako gospodarstvu kot interesom in sposobnostim učencev, dijakov in študentov, ter bo posredovalo več znanja tistim, ki ga lahko obvladajo. 

Navduševanje za inoviranje 
V IAS ugotavljamo, da tudi NPVŠ v pomembni meri upošteva analize in predloge IAS.  Strinjamo se z  ugotovitvami, ki so navedene v uvodu dokumenta. Pogrešamo pa bolj jasno opredelitev kako popraviti razmerje diplomantov tehnike v primerjavi z diplomanti netehničnih ved. V IAS izpostavljamo tveganje, da nadaljevanje dosedanjega trenda vodi Slovenijo v storitveno in ne v visoko tehnološko inovativno družbo. Glede predlagane uvedbe binarnosti študijskih programov in visokošolskih inštitucij,  smo mnenja, da dobro premišljena in načrtovana uvedba binarnosti lahko prispeva k izboljšanju kakovosti študija. V nekem pogledu gre ponovno za uravnoteženje vrednostnega sistema. Na primer, ob vpisu na visokošolski tehnični študij, študent že izbere karierno pot inženirja v gospodarstvu. Zato morajo biti tako vsebina programa kot tudi vrednostni sistem in izkušnje predavateljev temu prilagojeni. Takšne študente bodo za izbrani poklic težko navduševali in pripravljali raziskovalno usmerjeni profesorji ali v gospodarstvu neizkušeni asistenti. Mešanje obeh sistemov vodi v povprečnost na obeh programih in ne omogoča razmišljanja o uvedbi elitne tehniške univerze. 

4. Do inovativne Slovenije preko nacionalnega konsenza 
Izhodišča RISS in NPVŠ podpirajo prizadevanja projekta Tehnološka avtocesta in cilj, da Slovenija s prenovljenim sistemom vrednotenja raziskovalnih dosežkov in promocijo prepoznavnosti in ugleda v prihodnjih letih v inženirski poklic pritegne več mladih talentov ter vzpostavi platformo za trajnostni razvoj, temelječ na inovativnosti in tehnoloških prebojih. Vendar pa so s ciljem, da pride v Sloveniji do radikalnega zasuka v odnosu do raziskovanja in izobraževanja, predlagane tudi radikalne spremembe tako v raziskovalnem kot v izobraževalnem sistemu. 
Vrednost konsenza: višja verjetnost uresničitve
V IAS razumemo razloge in cilje predlaganih reform. Toda strategija je dobra samo toliko, koliko se lahko tudi realizira v praksi. IAS  zato osvetljuje tveganje, da za tako radikalne in hitre spremembe v Sloveniji ni ustreznega družbenega konsenza na eni strani in tudi ne finančnih sredstev na drugi. Za dobro izvedbo pa bo potrebno, da se vsi akterji poenotijo v razmišljanju (beseda konsenz namreč izhaja iz latinske besede »consentire«, ki pomeni soglašati, enako čutiti in enako misliti). Obstaja nevarnost, da reforma zaradi pomanjkanja konsenza in brez potrebnih dodatnih  finančnih sredstev ne bo izvedena v celoti in ne, kot je zamišljena. To bo lahko izničilo učinek celotnega paketa sicer dobro zamišljenih ukrepov.
Poleg tega pa tako gospodarstvo kot akademska sfera potrebujeta stabilne pogoje delovanja. Ob velikih spremembah se veliko časa izgublja za nepotrebne razprave, učinkovitost pade, stroški nesorazmerno narastejo, zavržejo pa se tudi vse dobre rešitve, do katerih se je z velikim trudom prišlo v preteklem obdobju. 

Izvedba: dvofazni pristop

V gospodarstvu so že spoznali, da je bistvo inoviranja v eksperimentiranju, oziroma predhodnem preverjanju. Delovanja in reagiranja velikih kompleksnih sistemov namreč ni možno natančno analitično napovedovati. Beseda eksperimentiranje tu ne pomeni, da se nove izdelke ali spremembe uvaja »v živo«. Nasprotno, vsaka organizacijska ali tržna rešitev se predhodno preveri na manjšem eksperimentu. Izkušnje kažejo, da tudi velike korporacije, ki razpolagajo z armado lastnih strokovnjakov in zunanjih svetovalcev, samo v eni petini primerov pravilno napovejo uspešnost določene predlagane inovacije. 
V IAS zato predlagamo postopen, dvofazni pristop k uvajanju osnovnih izhodišč RISS in NPVŠ. V začetni fazi uvajanja sprememb naj se v večji meri upošteva in izkoristi trenutne kvalitete v sistemu in v manjši meri kopira sistemske rešitve v drugih državah. Tudi v globalni ekonomiji so najbolj uspešna tista podjetja, ki razvijejo svoje unikatne strategije na podlagi upoštevanja svojih specifičnih konkurenčnih prednosti in danosti. 

Postopen dvofazni pristop bo tudi omogočil veliko hitrejše reagiranje in ukrepanje v trenutnem kriznem obdobju. Z dobro zamišljenimi popravki obstoječega sistema lahko namreč začnemo takoj, medtem ko bodo večje zakonske spremembe zahtevale več časa. Poleg tega pa lahko izkušnje, do katerih pridemo ob uvajanju popravkov sistema v prvi fazi, oziroma ob obvladljivem eksperimentiranju, zelo koristno uporabimo pri zasnovi morebitnih večjih sprememb zakonodaje v drugi fazi. Oba programa, RISS in NPVŠ, sta namreč dolgoročno naravnana strateška dokumenta. 

5.  V prvi fazi hitro ukrepanje z dobro zamišljenimi popravki obstoječega sistema 
Pripravljeni strategiji RISS in NPVŠ sta, kot predstavljeno skozi dokument, korak v pravi smeri.  Skupna naloga tako postaja skrb za operacionalizacijo zastavljenih strategij. V tem kontekstu Inženirska akademija Slovenije predlaga sedem takojšnjih ukrepov:  

a) ARRS spremeni sistem vrednotenja kvalitete raziskovalcev, raziskovalnih skupin in raziskovalnih organizacij: namesto mehanističnega štetja člankov in citatov se izdela tudi vsebinska evalvacija doseženih rezultatov tako na temeljnem kot aplikativnem področju. Kvalitetno sodelovanje z gospodarstvom raziskovalcem omogoči enakovredno dolgoročno financiranje in priznanje.
b) ARRS začne objavljati ločene razpise za temeljne in aplikativne projekte, saj se v primeru skupnih razpisov prijavljajo večinoma samo temeljni projekti.   
c) ARRS začne objavljati razpise tudi za usmerjene temeljne raziskave, katerih področja se določijo od spodaj navzgor, na primer s strani tehnoloških platform. Tehnološke platforme se vključijo v ocenjevanje prijav in doseženih rezultatov. Na ta način  pride do mehkega usmerjanja raziskovalcev na področja, kjer so lahko kompetentni učitelji, sogovorniki in svetovalci raziskovalcem v gospodarstvu. Vse temeljne raziskave namreč ne smejo biti prepuščena naključju in temu, da je lažje delati na tem, česar si že navajen (premik iz območja udobja / »comfort zone«).  
d) Sedanje programsko financiranje izrazito favorizira ločeno financiranje po institucijah ne glede na možnosti izpeljave programa na bistveno višjem nivoju v primeru sinergijskega druženja raziskovalcev iz različnih sfer ali institucij. Da se okrepi sodelovanje med inštituti in univerzami, naj se vpelje zaposlovanje raziskovalcev v programskih skupinah z možnostjo deljenega rednega delovnega razmerja, npr. X% ur na inštitutu in Y% ur na univerzi. kot je to pred časom že bilo omogočeno. Povezovanje raziskovalcev naj bo omogočeno po principu ponudbe od spodaj navzgor. 

e) ARRS objavi razpis za »pasovno financiranje«, na katerega se lahko javijo neposredno JRO brez konkretnih raziskovalnih projektov. Od JRO se na podlagi odobrene prijave zahteva ustrezne rezultate pri sodelovanju z gospodarstvom. V okviru razpisa se razvije in preveri evalvacijski sistem za JRO. 
f) Uvedba mehke binarnosti na fakultetah: ne ukinjanje obstoječih programov ampak njihovo bolj dosledno izvajanje. Na fakultetah in univerzah, kjer že izvajajo univerzitetni in visoko šolski program, se vzpostavi striktno ločen sistem habilitiranja.
g) Poenostavitev in manj birokratsko definiranje vsebine in obravnavanje poročil o izvajanju projektov v gospodarskih družbah. Pregledi poročil temeljijo na zaupanju in ne apriornem »kriminalnem« obravnavanju (»trust but verify«).    
6. Sklep
Tehnološki razvoj ne sme biti nekaj obrobnega, temveč mora Slovenija temu dati velik pomen. Potreben je bistven premik, nacionalni konsenz, da bomo svojo prihodnost zgradili na kulturi inovativnosti in ustvarjanju novega. 
Izhodišča RISS in NPVŠ podpirajo prizadevanja projekta Tehnološka avtocesta in cilj, da Slovenija s prenovljenim sistemom vrednotenja raziskovalnih dosežkov in promocijo prepoznavnosti in ugleda v prihodnjih letih v inženirski poklic pritegne več mladih talentov ter vzpostavi platformo za trajnostni razvoj, temelječ na inovativnosti in tehnoloških prebojih.
Z zavedanjem pomena stabilnosti za gospodarstvo na eni strani in potrebnega družbenega konsenza za uspeh predlaganih ukrepov na drugi, IAS predlaga postopen, dvofazni pristop k uvajanju osnovnih izhodišč RISS in NPVŠ. V začetni fazi uvajanja sprememb naj se v večji meri upošteva in izkoristi trenutne kvalitete v sistemu in v manjši meri kopira sistemske rešitve v drugih državah. V ta namen je IAS predlaga sedem ukrepov, ki jih je možno enostavno prenesti v izvajanje in so lahko vzvod učinkovitega razvoja in uspešnega uveljavljanja vizije Tehnološke avtoceste Slovenije.

